কিন্তু উজনি অসমৰ বিভিন্ন জিলাক নগালেণ্ডে অযুক্তিকৰভাৱে নগালেণ্ডৰ বুলি দাবী কৰি আহিছে৷ এই জিলাবিলাকত অসমীয়াই বসতি স্থাপন কৰি আহিছে আৰু পুৰণি কালৰ পৰা অসমৰ মানচিত্রত অবিচেছদ্য অংগ হিচাপে অন্তর্ভুক্ত হৈ আহিছে৷ কিন্তু গোলাঘাট, শিৱসাগৰ, যোৰহাট, ডিব্রুগড় আদি জিলাৰ বিভিন্ন অঞ্চলত নগা দুর্বৃত্তই আক্রমণ আৰু বেদখল কৰি আহিছে৷ অসমৰ মাটি, বেদখল কৰি নগাই ঘৰ সাজিছে, গাঁও স্থাপন কৰিছে আৰু সেইবিলাক নগালেণ্ডৰ অন্তর্ভুক্তিৰ বাবে দাবী কৰিছে৷ এই ধৰণৰ চক্রান্ত অসমবাসীয়ে মানি ল’ব নোৱাৰে৷ আনহাতে, নগাৰ গাঁও যিবিলাক অঞ্চলত আছে সেই অঞ্চলবিলাক নগালেণ্ডৰ সীমাৰ পৰা বহু দূৰত অসমৰ ভিতৰত৷ এইবিলাক নগা গাঁৱত নগাৰ কোনোধৰণৰ আধিপত্য মানি ল’ব নোৱাৰি৷ মণিপুৰ আৰু অৰুণাচল প্রদেশৰ নগাসকলে কি দাবী কৰে তাৰ ওপৰত ভিত্তি কৰি শান্তি আলোচনা আৰু সমস্যাৰ সমাধান আগবঢ়োৱাটো ৰাইজে আশা কৰে৷ ৰাইজৰ ইচছা আৰু মতামত এই ক্ষেত্রত গুৰুত্বপূর্ণ আৰু সেয়ে শান্তি আলোচনাৰ প্রধান অংশীদাৰসকলে এই ধৰণৰ মতামত তথা ভূমিকাক আওকাণ কৰিব নোৱাৰিব৷